
Text rozhodnutia
Súd: Krajský súd Bratislava Spisová značka: 1S/163/2018 Identifikačné číslo súdneho spisu: 1018201595 Dátum vydania rozhodnutia: 11. 04. 2019 Meno a priezvisko sudcu, VSÚ: JUDr. Renáta Janáková ECLI: ECLI:SK:KSBA:2019:1018201595.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Renáty Janákovej a členiek senátu JUDr. Zuzany Mališovej a JUDr. Marty Barkovej, v právnej veci žalobcu: WorkPower, s.r.o., Baštová 5/A, 085 01 Bardejov, IČO: 46 941 533, zastúpený advokátom: JUDr. Svätoslav Vaško, so sídlom Baštová 5/A, 085 01 Bardejov proti žalovanému: Ústredie práce, sociálnych vecí a rodiny, Špitálska 8, 812 67 Bratislava o preskúmanie zákonnosti rozhodnutia žalovaného č. spisu: UPS/US1/ KGRaVSU/BEZ/2016/16512, č.záznamu: 2016/134956 zo dňa 13.09.2016, takto r o z h o d o l : Krajský súd v Bratislave žalobu z a m i e t a . Žalovanému súd právo na náhradu trov konania voči žalobcovi nepriznáva. o d ô v o d n e n i e : I. Konanie a rozhodnutia správnych orgánov 1.Žalovaný rozhodnutím č. 2013/31328/9781/OPČSSZ zo dňa 20.05.2013 vydal žalobcovi povolenie na vykonávanie činnosti agentúry dočasného zamestnávania. 2. Žalovaný dňa 18.12.2015 kontrolou vo verejnej časti registra účtovných závierok k 31.12.2014 zistil, že žalobca ako agentúra dočasného zamestnávania disponoval vlastným imaním vo výške 12 035 eur, čím si nesplnil povinnosť podľa § 31 ods. 1 písm. g) disponovať vlastným imaním v hodnote najmenej 30.000,- eur. 3. Ústredie práce, sociálnych vecí a rodiny, odbor sprostredkovateľských služieb rozhodnutím č. 2015/23315/201571/OSS zo dňa zrušilo žalobcovi podľa § 31 ods. 1 písm. g) a odsek 2 písm. b) zákona o službách zamestnanosti povolenie na vykonávanie činnosti agentúry dočasného zamestnávania, vydané rozhodnutím Ústredia práce, sociálnych vecí a rodiny č. 2013/31328/9781/OPČSSZ zo dňa 20.05.2013. 4. Proti tomuto rozhodnutiu podal žalobca odvolanie, o ktorom rozhodol žalovaný rozhodnutím č. spisu: UPS/US1/KGRaVSU/BEZ/2016/16512, č.záznamu: 2016/134956 zo dňa 13.09.2016 tak, že odvolanie žalobcu zamietol a prvostupňové rozhodnutie zo dňa 22.12.2015 potvrdil. V odôvodnení uviedol, že žalobca ako agentúra dočasného zamestnávania, si nesplnil zákonnú povinnosť a nedisponoval vlastným imaním v hodnote najmenej 30.000,- eur, a preto Ústredie postupovalo správne, keď žalobcovi podľa § 31 ods. 2 písm. b) zrušilo povolenie na vykonávanie činnosti agentúry dočasného zamestnávania. Porušenie tejto povinnosti nemožno ospravedlňovať tým, že agentúra dočasného zamestnávania má do budúcnosti plány vyvíjať činnosť agentúry dočasného zamestnávania so svojimi partnermi a zároveň ani tým, že na základe predbežných informácií za účtovný rok 2015 bude táto podmienka splnená. Poukázal, že povinné zrušenie povolenia na vykonávanie činností agentúry dočasného zamestnávania zo strany Ústredia práce, sociálnych vecí a rodiny je ex lege viazané na vznik niektorého z troch zákonodarcom stanovených prípadov. Platí preto, že ústredie musí zrušiť povolenie na vykonávanie činnosti agentúry dočasného zamestnávania, ak agentúra dočasného zamestnávania nedisponuje vlastným imaním v hodnote najmenej 30.000,- eur. Žalobca v odvolaní neuviedol žiadne nové skutočnosti, ktoré by spochybnili zákonnosť postupu prvostupňového orgánu, a ani zákonnosť a vecnú správnosť jeho rozhodnutia. II. Žaloba 5. Žalobca v žalobe doručenej tunajšiemu súdu dňa 24.11.2016 (pôvodne vedenej na tunajšom súde pod sp.zn. 1S/267/2016) sa domáhal preskúmania zákonnosti a následne aj zrušenia rozhodnutia žalovaného č. spisu: UPS/US1/KGRaVSU/BEZ/2016/16512, č.záznamu: 2016/134956 zo dňa 13.09.2016, ktorým bolo potvrdené rozhodnutie Ústredia práce, sociálnych vecí a rodiny, odbor sprostredkovateľských služieb č. 2015/23315/201571/OSS zo dňa 22.12.2015, ktorým bolo žalobcovi zrušené povolenie na vykonávanie činnosti agentúry dočasného zamestnávania, vydané rozhodnutím Ústredia práce, sociálnych vecí a rodiny č. 2013/31328/9781/OPČSSZ zo dňa 20.05.2013, podľa § 31 ods. 1 písm. g) a odsek 2 písm. b) zákona o službách zamestnanosti. 6. V žalobe uviedol, že rozhodnutie žalovaného o zrušení povolenia na vykonávanie činnosti agentúry dočasného zamestnávania len na základe nesplnenia podmienky spočívajúcej v nahliadnutí do registra účtovných závierok zo strany orgánu verejnej správy, žalobca považuje za príliš striktné, formalistické, arbitrárne a tým aj nezákonné, vzhľadom na obsah a definíciu samotného pojmu vlastné imanie, ktoré ako ekonomický a obchodný pojem sa skladá z jednotlivých častí, ktoré žalobca nemôže ani objektívne ovplyvniť, pretože je na podnikateľskom trhu príliš krátko. 7. Poukázal, že tvrdenie žalovaného, že „začatím vykonávania činnosti agentúry dočasného zamestnávania vznikla žalobcovi povinnosť disponovať vlastným imaním v hodnote najmenej 30.000,- eur“ (str. 2 ods. 9 napadnutého rozhodnutia), je nesprávne. Žalobca bol do Obchodného registra zapísaný dňa 13.12.2012. O povolenie na vykonávanie činnosti agentúry dočasného zamestnávania požiadal 30.04.2013, teda ešte pred účinnosťou novely zákona o službách zamestnanosti (01.05.2013), ktorou bola stanovená povinnosť disponovať vlastným imaním v hodnote najmenej 30.000,- eur právnickým osobám vykonávajúcim činnosť agentúry dočasného zamestnávania. 8. Žalobca považuje napadnuté rozhodnutie v spojení s prvostupňovým rozhodnutím za príliš striktné, prísne a formalistické a teda aj nezákonné i vzhľadom na skutočnosť: - čas vzniku žalobcu (13.12.2012), - podanie žiadosti o činnosti agentúry dočasného zamestnávania dňa 30.04.2013, teda v čase, kedy sa táto povinnosť nevyžadovala, - čas vydania rozhodnutia o povolení činnosti agentúry dočasného zamestnávania dňa 30.05.2013 a dňa 10.07.2013, - krátky a nedostatočný čas daný žalobcovi na splnenie tejto podmienky aj vzhľadom na veľkosť žalobcu, ktorý je malým zamestnávateľom. 9. Túto ekonomickú kategóriu - vlastné imanie vo výške 30.000,- eur žalobca nemohol ani objektívne dosiahnuť vzhľadom na jeho krátke pôsobenie na trhu ako podnikateľský subjekt. S poukazom na uvedené žalobca navrhol, aby správny súd zrušil rozhodnutie žalovaného zo dňa 13.09.2016 podľa § 191 ods. 1 písm. c) a písm. d) SSP a súčasne, aby zrušil aj rozhodnutie prvostupňového orgánu verejnej správy zo dňa 22.12.2015, ktoré mu predchádzalo. III. Vyjadrenie žalovaného 10. Žalovaný vo vyjadrení zo dňa 10.01.2017 žiadal žalobu ako nedôvodnú zamietnuť. Uviedol, že začatím vykonávania činnosti agentúry dočasného zamestnávania vznikli žalobcovi v zmysle zákona o službách zamestnanosti povinnosti, okrem iného aj disponovať vlastným imaním v hodnote najmenej 30.000,- eur v zmysle § 31 ods. 1 písm. g) zákona o službách zamestnanosti. Žalobca si nesplnil zákonnú povinnosť a nedisponoval vlastným imaním v hodnote najmenej 30.000,- eur, z ktorého dôvodu žalovaný v zmysle § 31 ods. 2 písm. b) zákona o službách zamestnanosti zrušil povolenie na vykonávanie činnosti agentúry dočasného zamestnávania. 11. Poukázal, že koncom kalendárneho roka 2015 žalovaný vykonal kontrolu vo verejnej časti registra účtovných závierok za rok 2014, ktorou bolo zistené, že žalobca za rok 2014 nedisponuje vlastným imaním, nakoľko výška vlastného imania podľa zverejnenej účtovnej závierky bola vo výške 12.035,- eur. V prípade zistenia skutočnosti, že agentúra dočasného zamestnávania nedisponuje vlastným imaním v zákonom stanovenej výške, ústredie v zmysle § 31 ods. 2 písm. b) zákona o službách zamestnanosti zrušuje povolenie na vykonávanie činnosti agentúry dočasného zamestnávania. 12. Dôvodom na zrušenie povolenia na vykonávanie činnosti agentúry dočasného zamestnávania bolo porušenie zákonnej povinnosti, t.j. nedisponovanie vlastným imaním v hodnote najmenej 30.000,- eur. 13. Vo vyjadrení ďalej uviedol, že orgán verejnej správy prvého stupňa je povinný začať konanie ex offo vždy, len čo boli splnené podmienky ustanovené v hmotnoprávnych predpisoch. Žalovaný ďalej poukázal na odôvodnenie svojho rozhodnutia, v ktorom uviedol, že „povinné zrušenie povolenia na vykonávanie činnosti agentúry dočasného zamestnávania zo strany Ústredia práce, sociálnych vecí a rodiny je ex lege viazané na vznik niektorého z troch zákonodarcom stanovených prípadov, kedy ústredie musí zrušiť povolenie na vykonávanie činnosti agentúry dočasného zamestnávania. To znamená, že ústredie musí zrušiť povolenie na vykonávanie činnosti agentúry dočasného zamestnávania, ak agentúra dočasného zamestnávania naplnila niektorú z troch alternatív.“ Je názoru, že žalovaný pri posudzovaní veci nepochybil, postupoval v intenciách všeobecne záväzných právnych predpisov a mal za to, že dôvody uvedené v žalobe nemajú vplyv na zrušenie napadnutého rozhodnutia. IV. Právne posúdenie veci 14. Podľa § 2 ods. 1 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 15. Podľa § 6 ods. 1 SSP správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 16. Podľa § 177 ods. 1 SSP správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. 17. Podľa § 12 ods. 1 bod 1 zák. o službách zamestnanosti, do pôsobnosti ústredia patrí vydať, zmeniť, pozastaviť, zrušiť alebo vydať duplikát povolenia právnickej osobe alebo fyzickej osobe na činnosť agentúry dočasného zamestnávania podľa § 29 ods. 4 alebo § 31 ods. 2. 18. Podľa § 31 ods. 1 písm. g) zák. o službách zamestnanosti, agentúra dočasného zamestnávania je povinná disponovať vlastným imaním v hodnote najmenej 30 000 eur; ústredie zisťuje splnenie tejto podmienky vo verejnej časti registra účtovných závierok. 19. Podľa § 31 ods. 2 písm. b) zák. o službách zamestnanosti, Ústredie môže agentúre dočasného zamestnávania na základe návrhu podľa odseku 3 pozastaviť činnosť do odstránenia nedostatkov alebo zrušiť povolenie na vykonávanie činnosti agentúry dočasného zamestnávania. Ústredie zruší povolenie na vykonávanie činnosti agentúry dočasného zamestnávania, ak agentúra dočasného zamestnávania nesplnila povinnosť podľa odseku 1 písm. f) alebo písm. g) alebo v správe o činnosti uviedla nepravdivé údaje. 20. Podľa § 70 ods. 1 zák. o službách zamestnanosti, na konanie podľa § 12 písm. l), t), ae) a af) a § 13 ods. 1 písm. e) sa vzťahuje všeobecný predpis o správnom konaní, ak tento zákon neustanovuje inak. 21. Podľa § 47 ods. 1 zák. o správnom konaní, rozhodnutie musí obsahovať výrok, odôvodnenie a poučenie o odvolaní (rozklade). Odôvodnenie nie je potrebné, ak sa všetkým účastníkom konania vyhovuje v plnom rozsahu. 22. Podľa § 47 ods. 3 zák. o správnom konaní, v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. 23. Pri preskúmavaní zákonnosti rozhodnutia súd skúma, či orgán verejnej správy vecne príslušný na konanie si zadovážil dostatok skutkových podkladov pre vydanie rozhodnutia, či zistil vo veci skutočný stav, či konal v súčinnosti s účastníkmi konania, či rozhodnutie bolo vydané v súlade so zákonmi a inými právnymi predpismi a či obsahovalo zákonom predpísané náležitosti, teda či rozhodnutie správneho orgánu bolo vydané v súlade s hmotnoprávnymi ako aj s procesnoprávnymi predpismi. V intenciách § 6 ods. 1 SSP súd preskúmava aj administratívne konanie, ktorým sa v zmysle § 3 ods. 1 písm. a) SSP rozumie postup orgánu verejnej správy v rámci výkonu jeho pôsobnosti v oblasti verejnej správy pri vydávaní individuálnych správnych aktov a normatívnych správnych aktov. Správny súd vychádza zo skutkového stavu zisteného orgánom verejnej správy, ak tento zákon neustanovuje inak (§ 119 veta prvá SSP). Správny súd nie je viazaný skutkovým stavom zisteným orgánom verejnej správy a môže sám vykonať dokazovanie, ak a) to považuje za nevyhnutné na rozhodnutie vo veci, b) rozhoduje v konaní podľa § 6 ods. 2 písm. b), e), f), i), j) alebo c) rozhoduje podľa § 192 (§ 120 SSP). 24. Kto tvrdí, že bol na svojich právach ukrátený rozhodnutím orgánu verejnej správy, môže sa obrátiť na súd, aby preskúmal zákonnosť takéhoto rozhodnutia, ak zákon neustanoví inak. Z právomoci súdu však nesmie byť vylúčené preskúmanie rozhodnutí týkajúcich sa základných práv a slobôd (čl. 46 ods. 2 Ústavy SR). 25. Krajský súd v Bratislave, ako súd vecne príslušný na konanie vo veci podľa ust. § 10 SSP preskúmal napadnuté rozhodnutie v rozsahu žalobných dôvodov a dospel k záveru, že žalobu je potrebné zamietnuť s poukazom na ust. § 190 SSP. O žalobe súd rozhodol bez pojednávania, nakoľko boli splnené podmienky podľa ust. § 107 ods. 2 v spojení s ust. § 137 ods. 4 SSP. 26. Z obsahu súdneho a administratívneho spisu mal súd preukázané, že žalobca ako agentúra dočasného zamestnávania k 31.12.2014 disponoval vlastným imaním vo výške 12 035 eur, čo nesporne vyplýva z verejnej časti registra účtovných závierok Ministerstva financií Slovenskej republiky zo dňa 18.12.2015 založeného v administratívnom spise. Uvedenú skutočnosť nepoprel ani sám žalobca v podanej žalobe a ani v odvolaní voči prvostupňovému rozhodnutiu. Tvrdil len, že výšku vlastného imania nemôže objektívne ovplyvniť, pretože je na podnikateľskom trhu príliš krátko. Súd však námietkam žalobcu nemohol vyhovieť. 27. Žalovaný rozhodnutím č. 2013/31328/9781/OPČSSZ zo dňa 20.05.2013 vydal žalobcovi povolenie na vykonávanie činnosti agentúry dočasného zamestnávania. Podľa názoru súdu začatím vykonávania činnosti agentúry dočasného zamestnávania žalobcom v zmysle rozhodnutia o vydaní povolenia na vykonávanie činnosti agentúry dočasného zamestnávania zo dňa 20.05. 2013 žalobcovi vznikla povinnosť disponovať vlastným imaním v hodnote najmenej 30 000,- eur, tak, ako správne konštatoval žalovaný v napadnutom rozhodnutí. Povinnosť disponovať vlastným imaním v hodnote najmenej 30 000,- eur bola stanovená zák. č. 96/2013 Z.z., ktorým sa mení a dopĺňa zák. č. 5/2004 Z.z. o službách zamestnanosti s účinnosťou od 1. mája 2013, keď v zmysle ustanovenia § 31 ods. 1 písm. f) citovaného zákona agentúra dočasného zamestnávania bola povinná poskytovať ústrediu správu o svojej činnosti za uplynulý kalendárny rok na tlačive, ktorého vzor určí ústredie, predkladať ústrediu účtovnú závierku za uplynulý kalendárny rok preukazujúcu disponovanie vlastným imaním hodnote najmenej 30 000,- eur, v termíne do 31. marca nasledujúceho kalendárneho roka. Liberalizačným dôvodom na splnenie tejto povinnosti nemôže byť ani žalobcom tvrdená skutočnosť, že v čase podania žiadosti žalobcu o činnosť agentúry dočasného zamestnávania dňa 30.04.2013 túto povinnosť zákon o službách zamestnanosti nevyžadoval. 28. Podanie žiadosti žalobcom nezakladá konštitutívne účinky na vykonávanie činnosti agentúry dočasného zamestnávania, pretože činnosť agentúry dočasného zamestnávania môže žalobca vykonávať až na základe rozhodnutia žalovaného, ktorým mu bolo vydané povolenie na vykonávanie činnosti agentúry dočasného zamestnávania podľa zákona o službách zamestnanosti, a preto žalobca vykonávajúci činnosť agentúry dočasného zamestnávania bol povinný dodržiavať zákon o službách zamestnanosti. 29. Zákon o službách zamestnanosti jednoznačným spôsobom upravoval povinnosť žalobcu ako agentúry dočasného zamestnávania disponovať vlastným imaním v hodnote najmenej 30 000,- eur už aj v čase vydania rozhodnutia žalovaného, ktorým bolo žalobcovi vydané povolenie na vykonávanie činnosti žalobcovi agentúry dočasného zamestnávania, t. j. dňa 20. 5.2013 v ust. § 31 ods. 1 písm. f), ako aj v čase vykonania ročnej účtovnej závierky za rok 2014 a aj v čase vydania prvostupňového rozhodnutia žalovaného dňa 22.12.2015 v ust. § 31 ods. 1 písm. g). Preto podľa názoru súdu skutočnosť tvrdená žalobcom, že pri posudzovaní tejto povinnosti je nutné prihliadnuť i na skutočnosť, že žalobca je malým zamestnávateľom a nebol mu daný dostatočný čas na splnenie tejto podmienky, nenachádza oporu v zákone o službách zamestnanosti a ani v žiadnom inom právnom predpise. 30. Je nesporné, že žalobca, ako agentúra dočasného zamestnávania si nesplnil povinnosť v zmysle ust. § 31 ods. 1 písm. g) zákona o službách zamestnanosti disponovať vlastným imaním v hodnote najmenej 30.000,- eur, čo vyplýva z verejnej časti registra účtovných závierok za rok 2014. 31. Z ust. § 31 ods. 2 písm. b) jednoznačne vyplýva, že v prípade zistenia, že agentúra dočasného zamestnávania nedisponuje vlastným imaním v zákonom stanovenej výške, t.j. v hodnote najmenej 30 000,- eur, žalovaný musí zrušiť povolenie na vykonávanie činnosti agentúry dočasného zamestnávania, pretože agentúra dočasného zamestnávania nesplnila povinnosť podľa § 31 ods. 1 písm. g) zák. o službách zamestnanosti. To znamená, že zákon o službách zamestnanosti nedáva žalovanému pri zistení nedodržania povinnosti podľa § 31 ods. 1 písm. g) zák. o službách zamestnanosti žiadnu inú možnosť, ako povolenie na vykonávanie činnosti agentúry dočasného zamestnávania zrušiť. 32. Správny súd preto konštatuje, že žalovaný po zistení nedodržania povinnosti žalobcom podľa § 31 ods. 1 písm. g) zák. o službách zamestnanosti, postupom podľa § 31 ods. 2 písm. b) zákona o službách zamestnanosti postupoval správne, keď žalobcovi prvostupňovým rozhodnutím zrušil povolenie na vykonávanie činnosti agentúry dočasného zamestnávania, ktoré mu bolo vydané rozhodnutím žalovaného č. 2013/31328/9781/OPČSSZ zo dňa 20.05.2013. 33. Vzhľadom na uvedené dospel správny súd k záveru, že preskúmavané rozhodnutie v spojení s prvostupňovým rozhodnutím bolo vydané v súlade so zákonom a námietky žalobcu uvádzané v žalobe neodôvodňujú jeho zrušenie. 34. Súd zastáva názor, že žalovaný dospel k vecne správnemu právnemu záveru, ktorému predchádzalo riadne a spoľahlivo vykonané dokazovanie postačujúce pre rozhodnutie v merite veci a žalovaný rozhodnutie náležite a presvedčivo odôvodnil, pričom sa vysporiadal i so všetkými podstatnými námietkami žalobcu uvedenými v odvolaní voči prvostupňovému rozhodnutiu. Preto súd žalobu ako nedôvodnú podľa § 190 SSP zamietol. 35. O nároku na náhradu trov rozhodol správny súd podľa § 168 SSP a žalovanému napriek úspechu v konaní nepriznal právo na náhradu trov konania, nakoľko mu žiadne trovy konania v konaní ani nevznikli. 36. Toto rozhodnutie senát Krajského súdu v Bratislave prijal pomerom hlasov 3:0 (§ 139 ods. 4 SSP). Poučenie: Proti tomuto rozsudku možno podať kasačnú sťažnosť v lehote jedného mesiaca od jeho doručenia, na Krajský súd v Bratislave (§ 443 ods. 1 S.s.p.). Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. V kasačnej sťažnosti sa má popri všeobecných náležitostiach (§ 57 S.s.p.) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 S.s.p. sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 S.s.p. zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec druhého stupňa; b) ide o konania o správnej žalobe podľa § 6 ods. 2 písm. c) a d); c) je alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1018201595.1 (dáta aktuálne k 12. 11. 2026). Záväzné je znenie zverejnené súdom.




